khistorydata/jeongjo-sjw-relations huggingface dataset:
정조 8년
傳于金思穆曰。大臣備局堂上。引見。
정조 8년
沈銖遷轉。代以李德鉉爲事變假注書。
정조 8년
李德鉉在外。代以金洛一爲事變假注書。
정조 8년
金洛一在外。代以朴在冀爲事變假注書。
정조 8년
兵曹口傳政事。副司直單沈豐之。
정조 8년
安聖彬啓曰。大司憲李在協牌不進推考傳旨。今方捧入。而今日朝講。兩司長官。當爲備員。更卽牌招。何如。傳曰。允。
정조 8년
以校理李祖承牌不進罷職傳旨。傳于洪仁浩曰。只推。
정조 8년
有政。吏批。判書鄭尙淳受由在外。參判未差。參議金憙。行都承旨金夏材進。啓曰。判書鄭尙淳受由在外。參判未差。小臣獨政未安。何以爲之。敢稟。傳曰。只出緊任。以沈有鎭爲大司諫。權恢爲宗簿正。宋持常爲戶曹佐郞。李運永爲司僕主簿。景慕宮奉事李榮運。義盈奉事鄭厚祚相換。
정조 8년
再政。以權噵爲知經筵。鄭昌淳宋文載爲同經筵。三政。以洪樂命爲左參贊。朴祐源爲同敦寧。吳載純爲同經筵。徐浩修爲知經筵。鄭存謙爲社稷都提調。李𡊠爲軍器提調。趙武範爲奉常正。邊聖遇爲禮曹佐郞。金遇國爲典籍。趙弘鎭爲中學敎授。洪樂性爲內局都提調。
정조 8년
以全羅監司加分事狀啓。傳于趙興鎭曰。依狀請施行事。回諭。
정조 8년
金思穆。以弘文館言啓曰。本館上番闕直。事甚未安。副校理李翼晉。疏批已下。與副應敎李兢淵。一體牌招。以爲推移入直之地。何如。傳曰。允。
정조 8년
以副校理李翼晉牌不進罷職傳旨。傳于洪仁浩曰。只推。
정조 8년
傳于洪仁浩曰。館職上番無人。在外及未肅拜違牌人許遞。前望單子入之。待下批。牌招入直。
정조 8년
玉堂前望單子入之。應敎李魯春。校理林濟遠李祖承。副校理洪樂恒。落點。
정조 8년
刑曹啓目。罪人徐興大。更加嚴刑。期於得情。介老味。別無可罪之端。參酌放送。何如。判付啓。傷處如是狼藉。實因又甚分明。雖欲求生於必死。誠末由也已。然元犯尙不定執。參證擧皆推諉。今以然疑之臆見。斷之曰。甲也實。乙也不實。仍成完決文案。硬作日次罪人。旣乖審克之政。重違明覈之義是如乎。若欲竝置傅輕之科。償命之律。將何施之。判堂意見。已悉於跋辭中。似無更陳之語。亞三堂。更加詳閱。各以己見。論理覆奏爲良如敎。
정조 8년
刑曹啓目。罪人李旕福。踢殺權石民。各別嚴刑。期於得情爲白乎旀。命得段。雖與元犯差間。難免同惡相濟。勘以次律。何如。判府啓。一獄兩犯。雖不無疑難之端。而以其屍帳及傷處。參較各人等供招。旕福非元犯而何哉。致死人權石民之當初起鬧。始於旕福事者。一無疑也。裳價折給云云。捕廳在近云云。皆是石民。向旕福詬辱之說。而旕福之憤。因是斗發。發憤者先下手乎。此二無疑也。脇肋傷處之屍帳所錄及屍親所供。差有不同事段。卿曹跋辭。雖以胸之於肋。脇之於腹。是相連處。無甚區別爲言。此固然矣。朝家之意以爲。不必强別於胸腹與脇肋之間。當此被踢與被打。定其緊歇輕重。槪石民。常時抱病之狀。旣發於其矣吳召史之招。而且以連吐鮮血。不通飮食之說。推之癃殘者。猝被毆踢。因成內傷。足以知之。此三無疑也。道路公傳之說。有何愛憎於兩漢。而皆以旕福爲歸。兩處洞任。咸言旕福之首犯。此四無疑也。被死人生前復讐之說。又在旕福。此五無疑也。看證是如爲在李哥主人張興柱。亦言其旕福之先犯。至以爲洞中諸人。過累朔之後。猶說行兇手勢。此六無疑也。屍身負置於命得所接之廊底者。只取其空閒云爾。則參以事理。決不宜以此致惑。此七無疑也。當其行檢之始。旕福則逃。命得則不逃。此八無疑也。又於對質之際。旕福之辭。遁而無倫。命得之言。直而有理。此九無疑也。獄中呫囁事。命得旋卽脫空。旕福無辭發明。此十無疑也。右項諸條。反覆參究。旕福無可生之道。命得無可殺之罪是如乎。卿曹完決。信有意見。依啓目。旕福。身乙。更加各別嚴刑。期於輸款爲旀。命得段。隨從之罪。不可不嚴懲加刑。一次照律。勘放後草記爲良如敎。
정조 8년
刑曹啓目。罪人奴世蕃。依例結案。取招後。稟處。何如。判府啓。昨夜因九月獄案判決。燭屢跋而不能已。槪其本獄肯綮。致惑於行淫之跡。妄售其毆詈之心。轉而至殺越之變是如乎。跡雖難赦。心有可恕乙仍于。付諸惟輕之科。今於六月獄事。又見之矣。正犯世蕃。與其妻六月結髮。二十餘年情好不變。而瞰其無也。恣意和奸。寓接渠家之人。備知這箇情節。以其某夜昵昵。逐日額額之狀。詳道於六月之夫。爲六月夫者。自聞此說。憤憤欲死。必與之一番甘心。卽天理人情之所固然。而六月亦已無辭自服。此何異於奸所被捉。然則縶之毆之。元非異事兺不喩。所謂交騙是如爲在。金矜巖。自生恐怯。知機逃走。卽此尤驗行淫之一端是去乙。曹啓中。以不俟眞贓之把捉。輕易下手。爲世蕃置辟之斷案者。未知卿等。有甚別般的確之見而有是云云乎。且況渠之初招。便卽輸款。只稱萬死無惜。可見良心之不泯。嘗見律例。指奸與奸所捕獲同論。又於夫毆妻。折傷以上。減凡人二等。過失殺。不許準律勘斷。此三段。豈不是旁引之襯合處乎。罪人奴世蕃。減死嚴刑一次。仍本役。定配所。押送爲良如敎。
정조 8년
領議政鄭存謙箚曰。伏以。臣向於賓筵退歸後。舌本硬澁之症。一如初發之時。多般調治。爲日已久。而劇歇無常。若有一番勞動。輒至一層落下。進寸退尺。已分難治。見方雜試灸藥。今日朝講及賓對。亦不得進參。爲罪滋大。惶恐之極。又添一病。虛縻重任。徒損國體。唯願亟降處分。以幸國事焉。臣於堂疏之論備郞事。竊有所慙悚不自安者。武郞差擬。不能審擇。致有公議籌司之事。臣皆主之。苟論其罪。臣實爲首。臣之昏憒不事事。此可以擧一反三。以小知大。如是而其何以處董率之地乎。伏乞聖明。卽賜譴何。以警群工。以安私心焉。取進止。答曰。省箚具悉卿懇。俄筵右揆。亦言堂疏擬律之太重。予答以爲然。卿何必過加自引。卿須安心勿辭。益加愼擾。容竢快復常節。出而視事。是予區區之望。仍傳曰。此批答。遣史官。傳諭于領議政。
정조 8년
左議政李福源箚曰。伏以。內局。至重任也。如臣昏眊。決難堪稱。日昨筵中。猥有陳籲。體諒之恩。日夕顒俟。且臣纔遭三寸叔母喪。服制未盡之前。固無職事之可論。而雖於公限已過之後。在臣情私。不容不出入喪次。將此不潔之身。冒進莫重之地。又非分義之所敢安。以公以私。竝行末由。一日虛帶。萬萬惶惕。玆敢宿齋治箚。仰瀆崇聽。伏乞聖明。俯垂諒察。亟遞臣都提調之任。以安私心。不勝幸甚。取進止。答曰。省箚具悉卿懇。向筵。以從近體諒。已言于卿。卿今又申請。豈容一味靳持。卿兼帶內醫院都提擧。姑許勉副。卿須安心勿辭。卽起視事。朝者講對。何不來參耶。不以制限爲拘。自是相府故事。竝冀卿之諒之。仍傳曰。此批答。遣史官。傳諭于左議政。
정조 8년
甲辰三月十五日申時。上御誠正閣。坐直承旨入侍時。右副承旨趙興鎭。假注書朴能源。記注官金健修。記事官尹行任。以次進伏訖。上曰。注書出去。玉堂前望單子及藥房都提調前望單子。持入。可也。賤臣承命捧入。上命書榻敎曰。藥房都提調。今日政差出。下敎曰。刑曹判下文書。當出朝報者。兼春秋。出去持入。可也。健修承命捧入。上命書領左相疏批訖。仍命退。諸臣以次退出。
정조 8년
行都承旨金夏材坐。行左承旨徐有防坐。右承旨金思穆坐。左副承旨安聖彬坐直。右副承旨趙興鎭坐。同副承旨洪仁浩坐直。注書二員未差。假注書申馥病朴能源仕直。事變假注書張志默仕。
정조 8년
洪仁浩啓曰。合辭方張之時。兩司無詣臺之員。事甚未安。傳旨未下引避退待外。未肅拜呈告人員。竝卽牌招。何如。傳曰。允。
정조 8년
以大司諫沈有鎭。司諫安廷玹。獻納朴宗來。正言李錫夏。掌令安鼎大。持平安策。牌不進罷職傳旨。傳于洪仁浩曰。只推。
정조 8년
以掌令安鼎大。持平安策李祖承。牌不進罷職傳旨。傳于趙興鎭曰。只推。
정조 8년
洪仁浩啓曰。合辭方張之時。兩司無詣臺之員。事甚未安。掌令安鼎大。持平安策。旣有只推之命。一體牌招。何如。傳曰。允。
정조 8년
安聖彬啓曰。新除授副校理洪樂恒牌招事命下。而自明陵差祭所。仍爲下往長湍地云。帶軍銜任自下鄕。依定式禁推傳旨。捧入之意。敢啓。傳曰。知道。
정조 8년
傳于金思穆曰。軍士房承旨入侍。
정조 8년
朴在冀在外。代以張志默爲事變假注書。
정조 8년
洪仁浩啓曰。假注書李敬五。身病猝重。勢難察任。今姑改差。何如。傳曰。允。
정조 8년
李敬五改差。代以申馥爲假注書。
정조 8년
傳于安聖彬曰。政官牌招開政。
정조 8년
傳于安聖彬曰。判書旣在針灸受由中。且因辭疏。有調理行公之命。則今日開政。混同出牌。已是不察。日前政牌。亦有姑勿出牌之敎。政院擧行。近來皆如此矣。如欲出牌。俄者登筵時。何不警咳。當該承旨。爲先從重推考。參議只推。更爲牌招開政。
정조 8년
以全州判官望單子。傳于安聖彬曰。戶郞數遞。莫若近日。旣有別般飭敎。則豈可如是充擬。銓官推考。此望筒。勿施。更爲各別擇差擬入。
정조 8년
有政。吏批。判書鄭尙淳受由。參判未差。參議金憙進。左副承旨安聖彬進。啓曰。判書受由。參判未差。小臣獨政未安。何以爲之。敢稟。傳曰。只出緊任。以李謙彬爲執義。李祉永爲持平。徐配修爲正言。鄭東閔爲全州判官。
정조 8년
兵批。判書李𡊠。參判鄭昌順病。參議李養鼎進。參知李文源病。副護軍單洪文泳。司直單李顯靖趙弘鎭李東稷。
정조 8년
傳于安聖彬曰。同副承旨入侍。
정조 8년
傳于洪仁浩曰。決獄之囚。仍因滯繫。殊無連日親錄之本意。況非齋日。不必拘此不用刑。今日依例開坐。用刑之類。亦令擧行事。分付。
정조 8년
以全羅監司狀啓。慶基殿告由祭香祝下送事。傳于趙興鎭曰。趁擇日。使之修改。而香祝。當臨時下送之意。回諭。
정조 8년
以京畿監司雨澤狀啓。傳于安聖彬曰。前路麥事。雨後形止。隨卽一一登聞事。回諭。
정조 8년
金思穆。以漢城府言啓曰。涉疑疾方痛死亡與兩署出幕之類。各部該署。今又報來。故書入之意。敢啓。傳曰。知道。
정조 8년
安聖彬。以弘文館言啓曰。校理李祖承。副校理李翼晉。旣有只推之命。卽爲牌招察任。何如。傳曰。允。
정조 8년
安聖彬。以弘文館言啓曰。新除授應敎李魯春。時在京畿砥平地。經筵入番事緊。請斯速承馹上來事。下諭。傳曰。依啓。
정조 8년
趙興鎭。以訓鍊都監言啓曰。本局從事官四員內。林濟遠方帶臺職。鄭華淳李耇永金師柱俱爲差祭。明日省記。無以推移。依例以把摠代直之意。敢啓。傳曰。知道。
정조 8년
洪仁浩。以義禁府言啓曰。厚陵參奉李勉齊拿處事。傳旨啓下矣。李勉齊陪香下去。未及上來云。依例發遣府羅將拿來。何如。傳曰。待待命。拿囚。
정조 8년
洪仁浩。以義禁府言啓曰。刑曹啓目內。罪人李福雲殺獄初檢官西部奉事李集明。覆檢官漢城府主簿李尙琦。竝令該府拿問處之事。允下矣。李集明李尙琦今方待命。卽爲拿囚之意。敢啓。傳曰。知道。
정조 8년
洪仁浩。以刑曹言啓曰。殺獄罪人李旕福等完決啓目判付內。旕福。身乙。更加各別嚴刑。期於輸款爲旀。命得段隨從之罪。不可不嚴懲。加刑一次。照律勘放後草記事。判下矣。依判下。罪人李命得。加刑一次後。取考律文。則大明律鬪毆及故殺人條有曰。若同謀共毆人。因而致死者。以致命傷爲重。下手者絞。餘人杖一百。名例云。共犯罪者。以造意爲首。隨從者減一等。李命得。依此律。絞罪。以隨從減一等。杖一百。流三千里照律。待栲訊十日之限。決杖一百後。平安道寧邊府定配所。卽爲押送之意。敢啓。傳曰。知道。杖則收贖。今日發配。可也。
정조 8년
刑曹啓目。缷寶僞造罪人高大昌。更加各別嚴刑。期於得情。何如。判付啓。僞造一款。推諉於已死之韓守益。守益處。旣無推覈之路。此囚設有共謀之跡。揆以獄體。不宜勒定元犯。御寶僞造罪人高大昌。嚴刑減死定配爲良如敎。
정조 8년
刑曹啓目。印信僞造罪人金重潝金光仁。竝自臣曹照律嚴處。何如。判付啓。毋論寶印。或關帖僞造。率是不堪飢餓。冒犯罔赦之科乙仍于。設或按法正刑。朝家於此。輒有哀矜之心。未嘗以得其情實爲喜。至若此囚段。十條斷案。百惡俱備。出沒於京鄕。閃忽其行止。或托風落松發賣。或諉陳荒處起耕。或圖奴貢之減疋。或犯印跡之加書。憑藉虛券。暗斂厚賂。始受惡刑於鎭營。旋被遠配於本曹。宿習不悛。新孽逾譎。或變改名字。或模幻諺書。自言萬戶之妾父。冒稱嶺營之親幕。甚至手決僞造之不足。僞造傳令。傳令僞造之不足。畢竟有盗成完文。假作印信之擧。許多罪犯。一或有焉。渠安逭三尺。而況兼而有之乎是旀。造印一事段。箇箇承款於捕廳是如可。當本曹推問。忽變前辭。抵死牢諱。究厥情狀。節節痛惡。渠雖推諉於已死之光倫。光倫之死。實由於渠。渠固凶頑。尙有人心。能無愧赧底意乎。況旀慫慂光倫者。渠也。符同光倫者。渠也。若論此獄元犯。一則渠而二則渠。且干連是在。在囚諸人。無非渠卒徒。揆以獄體訟例。渠之掉脫。萬萬無是理兺不喩。設如渠供。完文所踏印信。非渠所自手造。前此諸般文券之僞造。亦可諉諸光倫。罪人金重潝。更良各別嚴刑。斯速捧遲晩。以爲如律勘斷之地爲旀。干連金光仁段。廳招曹供。終不忍歸咎於其弟。可見本然之不泯。今日開坐時。招致光仁。宣布判付辭意後放送爲旀。朴重賢段。元無干涉於僞造之跡。而經年滯囚。良足矜悶兺除良。槪以遊手之徒。冀其糊口之計。橫罹於他矣。獄事特爲分揀放送爲旀。張弘謙段。觀此文案。年僅三十。退計十年時節。乳臭尙在口。政所謂劣至今猶未沫者。今不必連理。後勿如是意。申飭放送爲良如敎。
정조 8년
刑曹啓目粘。觀此原春監司徐鼎修査啓云云。許煥段。當初擊錚。雖出於爲父誣罔爲說。不可無罪。令該道參酌懲治之意。分付道臣。何如。判付啓。依回啓施行之意。分付該道爲旀。大抵伐喪之禁。其律至重。近來民習頑悍。毁墳露棺之罪。犯者相續。至於許哥諸漢所爲。尤係罔赦。復或不知懲畏。妄生作梗之擧。常律之外。別般勘斷。在所不已。此意竝以嚴飭爲良如敎。
정조 8년
刑曹啓目粘。罪人奴銀萬。屢次盤詰之後。始乃吐實者。誠極巧惡。更爲加刑後。參酌勘處之意。分付該道道臣。何如。判付啓。依允爲旀。全史明段。所爲雖極無據。渠年已迫七十。又受一次刑訊。合有寬恕之道是遣。渠則拘於李漌之顔面。往問徐敬敏。敬敏卽府吏也。若無言說之事。豈有通及之理。以史明較敬敏。敬敏之罪。浮於史明。史明段。定配收贖放送。敬敏段。各別嚴懲。然後可防後弊。嚴刑一次。遠地勿限年定配爲旀。安瑍段。以渠所供觀之。旣非沒知覺之類。則有此干犯。比之敬敏。一而二。二而一。然與漏洩府內事。不無一分輕重之殊。判堂親執。各別嚴杖。勿限年定配爲良如敎。
정조 8년
刑曹啓目粘。文川前郡守朴聖泰矣。杖六十收贖。公罪施行。何如。判付啓。依此律施行爲有矣。功減一等爲良如敎。
정조 8년
同敦寧朴祐源疏曰。伏以。臣於日昨。伏奉除旨。以臣爲同知敦寧府事。聞命感惶。宜卽趨承。以伸叩謝之忱。而第臣本無敦寧。揆以公格。勢難仍冒。玆敢略陳短章。仰瀆崇嚴。伏乞聖明。亟命選曹。照例遞改焉。答曰。省疏具悉。疏辭下該曹。稟處。
정조 8년
甲辰三月十六日辰時。上御三善齋。同副承旨入侍時。同副承旨洪仁浩。假注書李敬五。記注官金健修。記事官尹行任。以次進伏訖。上曰。昨日之雨。可謂甘霈矣。仁浩曰。不多不少。甚適中云矣。上曰。春牟。幾盡耕云乎。仁浩曰。臣家原州。故昨聞傳言。近已畢耕云。他處則姑未詳聞矣。上曰。原春道麥事。何如云耶。仁浩曰。秋牟。幸不至凍死云矣。上命書傳敎曰。今番雨後。兩麥果有沾潤之益。而多寡亦果適中。令各該邑宰。躬審田野。從所見報來狀聞之意。令廟堂卽爲分付諸道。畿伯則方在巡路。亦從所見狀聞事。此則自政院。下諭。又命書傳敎曰。全州判官李素事。極其駭妄。狀聞已啓下。自可勘處。而此時本邑。必須得人。可以接濟。今日政以有聲續人。勿拘常格。各別擇差。仍令當日下送。仍命退。承史以次退出。
정조 8년
甲辰三月十六日午時。上御三善齋。戶房承旨入侍時。行左承旨徐有防。假注書李敬五。記注官金健修。記事官尹行任。以次進伏訖。上曰。老職加資帖。安寶乎。踏兵曹印乎。知入。賤臣承命出問。以安寶之意仰達。上曰。秋曹未完決罪人。爲幾名。知入。可也。賤臣承命出問。還奏曰。十一人內。判付已下者。九人。判付未下者。九人云矣。上曰。刑曹時囚中。前後重囚。爲幾何。斯速錄入事。分付。賤臣承命出傳。以二十八名書入。仍命退。承史以次退出。
정조 8년
甲辰三月十六日申時。上御三善齋。同副承旨入侍時。同副承旨洪仁浩。假注書朴能源。記注官金健修。記事官尹行任。以次進伏訖。上命讀辛丑癸卯年決獄案。仍下敎曰。爾其將此文案。抄出罪人。本罪及判付。膽寫一通以入。而京囚及諸道獄案。分類分年。可也。仁浩曰。臣謹當依聖敎爲之。而其中或有疑晦處。則當爲稟裁乎。上曰。可稟處。付標以入。文勢之有斷續處及有誤字處。亦皆付標入之。可也。仍命退。諸臣以次退出。
정조 8년
甲辰三月十六日酉時。上御三善齋。召對入侍時。參贊官安聖彬。侍讀官林濟遠。檢討官申耆。檢校直閣金憙。假注書朴能源。記注官金健修。記事官尹行任。以次進伏訖。上命讀國朝寶鑑。濟遠讀自第十五卷四十六編十三板。止三十板。耆讀自三十一板。止四十七編十四板。聖彬讀自十五板。止十七板訖。上命陳文義。濟遠曰。聖祖此敎。以遏絶己私爲先。當此更化之初。善類彙征。公議大行。而所敎猶如此。蓋私之一字。不惟徇私蔑公之爲私也。凡於事爲之間。煞有計較商量之心。則便是私意也。發於心而害於事者。莫甚於私字之弊。肅廟盛際。群下尙不免此患。顧今人心世道。日下一層。皆被一私字纏繞。如政注之專事對待。守宰之務尙聲譽。外似公平。而其實亦私意也。人君奉三無私。立標準於大公至正之域。則天下莫敢售其私矣。朝廷之上。搢紳之中。雖無公論。而匹夫匹婦之胸中。各有一段不易之公論。刑一人。賞一人。發一政。行一令。皆當於匹夫匹婦之心。則公論在是矣。上曰。所陳。誠好。可不體念。下番亦陳之。耆曰。肅廟朝。每遇災異之時。責躬之敎。求言之旨。至誠惻怛。實我殿下鑑法處也。數月以來。雖無災沴之顯著。而霧雨陰曀。晴日常少。方當和春。峭寒亦緊。此甚憂悶。槪遇災而修省。不若未災而修省。伏願深留聖意焉。上曰。所陳。甚好矣。閣臣參贊官亦陳之。憙曰。上下番所陳已悉。臣何更贅乎。聖彬曰。臣亦無可達之辭矣。上曰。肅廟寶鑑。畢於何卷乎。下番出去知入可也。耆承命出傳。回奏曰。止於十八卷矣。上曰。此書畢講後。欲以名臣奏議。大學衍義補等書繼之矣。聖彬曰。此等書。誠好矣。上命退。諸臣以次退出。
정조 8년
行都承旨金夏材病。行左承旨徐有防坐。右承旨金思穆坐。左副承旨安聖彬坐。右副承旨趙興鎭坐直。同副承旨洪仁浩坐直。注書二員未差。假注書申馥仕朴能源仕直。事變假注書張志默仕。
정조 8년
安聖彬啓曰。自明日至二十四日。蘊繹間視事。頉稟。傳曰。知道。
정조 8년
以來二十一日。輪對。取稟。傳于安聖彬曰。爲之。
정조 8년
安聖彬啓曰。三皇忌辰日望拜禮。前期一日以稟事。曾有先朝受敎矣。今十九日毅宗皇帝忌辰日親行望拜禮。何以爲之。敢稟。傳曰。謹當躬行矣。
정조 8년
洪仁浩啓曰。合辭方張之時。兩司無詣臺之員。掌令安鼎大引避退待。已至多日。尙未處置。俱涉未安。除在外外。未肅拜呈告人員。竝卽牌招。何如。傳曰。允。
정조 8년
以大司諫沈有鎭。司諫安廷玹。獻納朴宗來。正言徐配修李錫夏。掌令安鼎大。持平安策。牌不進罷職傳旨。傳于洪仁浩曰。只推。
정조 8년
傳于金思穆曰。推考房承旨入侍。
정조 8년
傳于安聖彬曰。軍士房承旨入侍。
정조 8년
傳于洪仁浩曰。左右史不備。檢閱李崑秀。疏批已下。牌招察任。
정조 8년
同副承旨洪仁浩疏曰。伏以。臣卽伏見工曹判書具善復到院疏本。則以日前不捧辭疏事。盛氣遣辭。至有慨然等語。臣不勝訝惑之至。將臣前疏。不過人言後辭職之章。臣職在該房。援例退却矣。將臣之因此侵斥。大是意外。臣雖疲劣。旣處出納之地。遭此侮詈之言。雖其急於陳暴。辭不擇發。而獨不念朝體之有損乎。然在臣自引之道。其不可晏然在直則明矣。玆敢忙陳短章。徑出禁扃。伏乞聖明。俯垂鑑諒。亟遞臣所帶之職。以安私分。仍治臣擅離之罪。以肅朝綱。千萬幸甚。答曰。省疏具悉。爾其勿辭察職。
정조 8년
以同副承旨洪仁浩上疏。傳于趙興鎭曰。重臣雖曰武將。位至輔國。朝廷之待之。只觀資級高下。可也。況遭罹之後。一欲處義。似非分外之事。且以兼管水部。翌朝方詣陵所。卽陳疏言其不得進去之事實。亦無不可。政院之相持下捧。果不無較挈之嫌矣。重臣原疏。旣不入徹。雖未知遣辭之如何。而何不往復停當。無痕區處。乃與年少承宣爭詰。雖此惹鬧乎。均之爲胥失。然近來無論文宰武將。太沒模稜。最是第一弊瘼。而重臣猶能揷入。承宣亦欲徑出。足作永晝破睡之資。疏批已下。同副承旨洪仁浩。卽爲牌招入直。工判疏。捧入。
정조 8년
金夏材。以吏曹言啓曰。昌寧縣監鄭東驥。果不還官。當日內嚴飭下送事。命下矣。依傳敎。囚家僮催促。則以爲母病沈重。尙未發行。連呈辭狀。以待營門處置矣。今於飭敎之下。不敢言情私之悶迫。當日內下去之意。敢啓。傳曰。知道。
정조 8년
金夏材。以吏曹言啓曰。本曹假郞廳邊聖遇。身病猝重。勢難入直。今姑減下。其代。以成均館司藝金命彦差下之意。敢啓。傳曰。知道。
정조 8년
趙興鎭。以備邊司言啓曰。漁鹽船稅節目。諸堂今方來會本司。商確講定。而同敦寧朴祐源。以實職之拘於格例。不得來會。朴祐源所帶本職。許遞。仍令該曹口傳付軍職。使之卽爲進參。何如。傳曰。允。
정조 8년
兵曹口傳政事。副司直單朴祐源。
정조 8년
洪仁浩。以義禁府言啓曰。因全羅監司趙時偉狀啓。刑曹粘目內。全州前判官李素。移本府處之事。允下矣。李素自任所時未上來云。依例發遣府羅將。拿來。何如。傳曰。待待命拿囚。
정조 8년
趙興鎭。以義禁府言啓曰。弘文館副校理洪樂恒推考事。傳旨。啓下矣。洪樂恒下去京畿長湍地云。依例發遣府羅將。拿來。何如。傳曰。待待命拿囚。
정조 8년
副修撰尹序東疏曰。伏念。臣於館職。夫豈有一半分堪承之望。而義分是懼。他不暇顧。黽勉出肅。至今追思。愧恧亘中。臣性本庸騃。質又昏弱。少嬰奇疾。長失學業。對卷而莫辨句讀。腐毫而不能構撰。特貿貿焉一庸品耳。濫竊科名。自知踰分。猥通臺銜。亦非所期。則至於玉署華貫。尤豈夢想之所到也。掄揀之混淆。名器之玷污。緣臣而極矣。顧今聖學高明。文治彬郁。啓沃之責。論思之任。尤爲難愼。雖鴻儒俊彦。亦且逡巡退避。不敢承當。況如臣空疎蔑劣者。豈容擬議。日昨登筵。不過備數。而醜拙畢露。顚錯甚多。滿心慙悚。無地自容。噫。臣之不學無識。不但通朝之所共知。抑亦天鑑之已俯燭。今若徒恃寵靈。抗顔仍冒。則其貽累聖簡。取笑朝紳。非細故也。且臣偏母。年今七十二矣。素患風痺。半體不遂。恒委狀第。藥餌爲命。近以寒暖不適。調將失宜。重添感冒。宿病倍劇。膈滯而飮啖全廢。頭疼而眩暈不省。氣息凜綴。症形危篤。臣今左右扶將。方寸煎灼。禁直當次。離捨無路。玆敢不避瀆擾。疾聲呼籲於孔邇之天。伏乞聖慈。特垂憐察。亟賜鐫改。俾得便宜救護。仍令選部。勿復檢擬。以重官方。以安私分。千萬幸甚。答曰。省疏具悉。爾其勿辭。救護母病。
정조 8년
工曹判書具善復疏曰。伏以。臣姿本魯下。百無一取。特藉先蔭。妙年甄拔。進塗無漸。歷遍內外。濫登中權。已過二十八年之久。每自環省。涯分已溢。夙宵悚懍。若隕淵谷。今則蒲柳之質。已就衰朽。癃痼之疾。便成膏肓。腰脚不仁。行步艱澁。痰結胸腹。筋力難振。臣之病狀。通朝之所共憐。殿下之已俯燭。戎垣重任。義在必遞。前後疏辭。筵中乞解。非止一再。未蒙允許之命。嚴畏分義。欲報如山如海之恩。驅策病軀。今至難强難醫之域。臣之當遞。何待人言。而迺者堂疏一出。聲罪甚嚴。論之以循私。斥之以無忌。臣誠滿心慙惶。無所容措。其所謂湖西一武弁者。卽指出身李柱完也。臣與柱完。非親非故。曾是素昧。何私之有。向因公幹。頗有勤勞。因是而招見。詢知爲璿派。而身手文筆。亦似可用。臣以惜材之意。偶有擧似之言。臣雖鹵劣。職是武將。因其所見。薦一武士。似不至於猥濫。而若知因此一事。至蹈於循私無忌之科。則臣安敢有是也。捫舌不及。噬臍莫追。只有悚恧愧悔而已。官師相規。自是淸朝之美事。臣何必較辨。而儒臣之疏。盛言近日尙閥之弊。獨於此人。深斥地處之素蔑。未知武仕取捨。不論其人。只論其地乎。臣則取其人之可合。儒臣則論其地之不合。宜臣言之見過於儒臣也。臣固自訟。而若臣區區情勢之不可復玷於戎垣。則決矣。訓局之任。首列五營。稱曰元戎。稱曰武宗。凡於出身。毋論京外。竝錄軍官之案。係以將幕之分。觀其身貌。察其材藝。苟有可用之弁。則薦之朝家。擧之銓曹。儲材需用。乃其職耳。此所以爲元戎武宗也。從古前輩。莫不皆然。臣之忝叨是任。不爲不久。而末路多疑。人言可畏。臣又拙規。戒在過愼。受任以來。未嘗有薦拔。每以爲愧矣。今偶以一備郞之擧薦。乃有此堂疏之論勘。臣何顔面。更待諸武。自居以元戎。雖彼武士。亦豈以臣爲武宗而欲受其奬勸乎。癃病之外。只此情勢。已不堪於將任矣。臣旣情病如右。無望趨朝。而旣伏承陵所進去之命。不敢晏然。陳章自列。喉院牢却。不許捧入。雖曰武夫。亦有廉恥。三司之地。彈評峻發。而一疏之籲。控引無路。旣忝同朝之末。見處四維之外。臣實自愧。繼以慨然。伏乞聖明。諒臣病之不可復强。察臣情之不可復玷。所帶本兼。竝許鐫免。以謝人言。以安微分。千萬幸甚。答曰。省疏具悉。卿其勿辭行公。
정조 8년
校理李祖承。副修撰申耆箚曰。伏以。掌令安鼎大。以臣臺體生疎。初欲與諫臣合辭避嫌。諫臣避辭。稍異於臣。故更欲各爲引避。以致擧措顚錯。壞損臺體。臣何敢一刻晏然於臺次乎。引嫌而退。始昧引避。終多失措。揆以臺體。勢難仍在。請掌令安鼎大遞差。取進止。答曰。省箚具悉。處置事。依施。
정조 8년
檢閱李崑秀疏曰。伏以。臣自遭縗制。久離直次。仰懼義分。俯牽情私。進退兩難。惶悶悲迫。不避瀆擾之誅。敢干閔覆之天。跡涉僭猥。冞增死罪。臣嘗伏聞藝苑故事。在右史之凡有服制者。無論朞功之別。只許四日之暇。臣之受服。今已多日。義當竭蹶趨入。以供職事。而顧臣情理。有萬萬悲切者。臣父今年恰滿六十。臣母則已周甲矣。數年以來。衰病轉甚。雖平居無事之時。飮食起處。多不逮昔。臣旣身縻禁直。未敢言私。無他兄弟。可以左右晨昏。每一念至。未嘗不怵然驚顧。懼親年之漸暮。歎子職之多曠也。況今白首兩親。纍然特衰。叫叩穹壤。氣息危綴。凜凜有難支之形。𩜾粥之供。非臣。則無以勸之。哭擗之節。非臣則無以扶之。臣方夙宵悲遑。五內如焚。晷刻離捨。其勢末由。噫。臣受恩如天。圖報無階。惟以長侍禁闥。昵近耿光。爲一分自效之義。苟使臣父母。年未甚衰。又非喪禍震剝之時。則烏鳥之情雖切。犬馬之戀尤深。豈敢以區區之私。爲一日離違軒陛之計乎。伏惟聖朝。以孝爲理。廷臣之爲親祈懇者。皆蒙體諒之恩。今臣陳籲。實非尋常請急之比。則以殿下至仁至慈。豈無所以惻然而垂憐者乎。臣抱玆至懇。擬一鳴號。卽者天牌儼臨於宿齋。治疏之際。玆敢隨詣闕外。冒瀆崇聽。伏乞聖明。天地父母。俯賜憫察。特許長暇。俾臣得以隨便扶將。安意救護焉。至於內閣之任。職務之繁。非比翰苑。有不可以緣臣私故。許久瘝廢。亦乞亟賜鐫改。以安私分。不勝千萬幸甚。答曰。省疏具悉。爾其勿辭察職。
정조 8년
甲辰三月十七日辰時。上御讌和堂。晝講入侍時。特進官韓光會。同知事吳載純。參贊官金思穆。侍讀官林濟遠。檢討官申耆。行都承旨金夏材。同副承旨洪仁浩。假注書朴能源。記注官金健修。記事官尹行任。宗臣西春君爗。武臣權拭。以次進伏訖。上讀孟子前授章。濟遠讀自公都子曰。止充其操者也。上讀新授章訖。濟遠曰。此章大旨。在於一治一亂四字。集註亦以氣化人事之相參爲說。而氣本駁雜。陽一陰二。羲畫可徵。自古以來。治日常少。亂日常多。君子道消。小人道長。雖以堯湯之聖。九潦七旱。亦不免氣數之適然。而人事盡處。自有補得虧欠之理。雖以先儒之論觀之。康節專言數。程朱專言理。數卽氣化之謂也。理乃人事之謂也。程子亦嘗曰。學而至於聖人。爲國而至於祈天永命。亦從人事上說去。孟子不過戰國之匹士。而乃以空言。毅然自當一治之任。先儒謂有闔闢乾坤之功。況人君處於參三才育萬物之位。治亂盛衰。一付之於氣化。而莫之回斡。則甚非代天理物之義也。顧今水旱連仍。民生困悴。世道朝象。無一可恃。雖不敢遽以爲衰亂之會。而若謂之治且盛。則此豈制治未亂之義乎。且以學問之工。推言之。氣質雖有粹雜。性理元無欠闕。窮理盡性之效。終至於變化氣質。此豈非氣化人事相參之驗乎。孟子所云治亂。卽指天地大氣數。人事大得失而言者。而政令做措之間。一事之微。亦有小得失。燕閑幽獨之中。一念之發。亦有小治亂。常常點檢。見得此理。十分眞切。克盡在己之道。則以道御氣之方。亦不外是矣。上曰。所奏。好矣。此外又有可陳者乎。濟遠曰。於陵仲子之廉。先儒斥以欺世敗俗。其所謂廉。亦不過曲廉而止耳。雖然先儒常論長沮桀溺。有扶起出來之語。沮溺之輩。背馳於聖人。而傷時慨世之論。不得不如此。顧今廉義都變。貪墨成風之日。如仲子者。却可思也。崇奬廉節。豈非目下急務乎。上曰。好矣。下番亦陳之。耆曰。聖賢之言。雖隻字半句。旨意深切。好辯章中不得已三字。實爲一大樞紐。天下之生。久矣。而歷敍治亂。獨擧禹周孔三聖者。俱就不得已而有功者說也。天生聖賢。付託以天下之事。聖賢出世。自任以天下之責。則此孟子所以不得已斥異端救世亂。欲繼三聖之功也。今我殿下。以天挺之姿。日新之學。承祖宗之基。處君師之位。而我東儒賢輩出。正學相傳。亦無異端橫議之憂。其勉修人事。轉移氣化。以躋一治之期者。易若反手。而近日朝象泮渙。世道委靡。堯舜三代之時。尙矣無望。漢唐少康之治。反有所遜。此豈仰望於殿下者哉。伏願更加聖念於不得已三字也。上曰。拈出不得已三字。儘有意見矣。濟遠曰。下番旣以不得已之意仰奏。臣請更演不得已之意。可乎。聖人當不得已之時。有不得已之擧。蓋不得已者。聖人之達權也。好辯之辯字。非談論之辯也。辯字有辨別是非之意。孟子之辨別是非者。出於不得已也。孔子作春秋而亂賊懼。孔子亦豈得已也。亂賊之變。無如近日。而時無大聖。旣不得以筆削懼其心。如臣等無似之類。待罪三司。只將幾軸古紙。逐日謄傳。此奚足爲一分懲懼之道哉。初無凶逆之變。則幸矣。而不幸而有凶逆。則刀鋸斧鉞。雖欲不用。安可得已乎。聖人不得已之道。正可用於此時矣。上曰。好矣。特進官經筵官參贊官。亦陳之。光會曰。佑啓我後人。咸以正無缺。此文武垂裕之要。今殿下承祖宗之業。行祖宗之事。以咸以正無缺五字。深留聖意焉。載純曰。氣化盛衰。關人事得失。孔子不得其位。著爲春秋。假二百四十年南面之權。衮鉞森嚴。亂賊懲懼。此所以當一治之運也。今殿下得其位而不行懲討。上番之所奏。誠爲確論矣。思穆曰。上下番所陳已悉。臣則別無所遠。而一治一亂。雖由於氣數之盛衰。轉亂爲治。亦在明主之攸行矣。上曰。所奏。俱好。至於上下番所陳。誠近日所罕聞矣。第上番所陳中。以氣化盛衰。附人事得失。似是差欠處。且好辯之辯字。以辨別之辨解得。却欠稳當。大抵經書字義。以大體看得爲好。不必務以新奇爲解也。上曰。處士橫議之處士。指何等人耶。濟遠曰。一種詖僻之人。通稱處士。處士之稱。恐非別般人矣。耆曰。處士。似是隱居之士矣。上曰。載之空言。不如見之行事。孟子之好辯。夫豈樂爲。蓋出於不得已也。旣不得其位。則言雖深切著明。亦何所補。蓋其平生自任。惟是明天理正人心。存天理遏人慾而已。不但此章之旨爲然。總論七篇。不出這箇道理矣。孟子之所願學。卽孔子。而當時楊墨肆行。惑世誣民。充塞仁義。故不得不辭而闢之。以承禹周孔三聖之統耳。然而禹與周公之時。有洪水猛獸之患。故二聖之事功。如彼卓然。使中國奠安。以臻一治之會。孔子之時。異於二聖之所遇。又無如桀紂之亂。而世道日卑。王綱不振。甚於二聖之時矣。雖欲挽回治運。旣無其位。故只將一部春秋。明大義於尊中國攘夷狄。使亂臣賊子有所懲懼。其跡雖殊。要其功。則與二聖同歸于治矣。至若孟子時。則又異於孔子時。王室愈微。不可復振。此所以說齊梁之君。勸行王道。則尊周大義。又無可施。然則其自任於拒詖放淫。行王黜伯。以承三聖者。將何取法。以明孔道耶。濟遠耆曰。臣等素無經傳之工。只習功令之文。不足以仰對聖問矣。上曰。後學之不及前賢。此由世道之升降。而近世則家談仁義。戶誦周孔。雖有如楊墨百千輩。莫能肆其說。則是宜人無奪志。士不迷方。皆趨古聖賢閫域。而夷考其行。則反不如楊墨肆行時。此誠莫曉其所以然也。孟子。以能言拒楊墨者。爲聖人之徒。以今觀之。不但能言拒而已。然且若是。何耶。今之士夫。雖口不絶吟於六經。身必自期乎古聖。無異端外誘之憂。而其實則如痴人說夢。然若是者雖云志學。與談空說虛。奚以異哉。此是後學有愧於古人處。且孟子後千有餘年。始有周程諸子出。而接乎不傳之統。濂洛之學。一是孔孟之緖餘。宜乎傳之無弊。而如程門之敎人純正而不能無弊。如橫渠東萊之學。而終亦有弊。以至陸象山之學。厭却道問學一邊。末流之弊。遂入異端。未知何故耶。濟遠曰。傳註出而經旨晦云者。正謂此矣。上命召對先退。仍謂夏材曰。宋儒闡明道學之後。我東諸賢。爲能推明。說得頗好。以迄于今。雖無異端之憂。而道學之所存。如零金片玉。僅得不絶。雖以近世言之。通經解義者。能有幾人。世道如此。眞所謂非一葦可抗者矣。夏材曰。先正臣李珥有言曰。余幸生朱子後。學問庶幾不差也。蓋異端之闢。雖是孟子之功。而非朱子。則聖經賢傳之旨。不明於世。故先正之言如此。然由朱子來。凡幾百年後。我東諸賢。又闡明朱子之本意。靡有餘蘊。今之學者。少有工夫。則於經義。不至懵昧。而惟其罕能躬行心得。故已往之邪正。則說得知得。甚易。當世之賢愚。則辨得破得甚難。俄者聖敎。誠洞見流弊矣。上曰。學問工夫。不退則進。不進則退。近來則經術之士。寥寥無聞。間或有之。未見其有益於世道如古之學者矣。夏材曰。學問之道。非讀書討論。無以會趣而逢源。若只以應文而已。則雖謂之無益。可也。儻加一一體驗。則豈非宗社無疆之休耶。上曰。士之名。蓋爲讀書多聞。以致其用。而無士之嘆。莫今日如也。以此觀之。反不如無學時矣。此無非予一人。不能以實學導率之致。嘗留意於經學者。予不覺自悔矣。夏材曰。先正臣趙光祖於經筵奏曰。不緊公事。紛紜出入。恐有妨於聖學。臣方待罪惟允之地。往往見雜細公事。非時急而入啓者。亦恐聖學由此而不專一矣。書云。一日二日萬幾。四方之狀奏。各司之啓本。不爲不多。若事關民國。則雖小事。必爲留神。而否則宜念以簡御煩之道。毋或致過勞聖慮。好矣。保嗇精神。涵養性情。本非二致也。且近來人才。雖曰渺然。若心誠求之。則必無不得之理矣。今殿下旣御君師之位。任君師之責。凡係培養學士。成就人才。莫非當行之急務。惟願聖上。勿爲過自撝謙。必思崇奬正學焉。上曰。予非退托而然。但國朝四百年輩出賢士之美。至于今日蔑有。故中夜發嘆。正以此也。今聞卿言。實合予意矣。仍命退。諸臣以次退出。
정조 8년
甲辰三月十七日巳時。上御三善齋。推考房承旨入侍時。同副承旨洪仁浩。假注書朴能源。記注官金鳳顯。記事官尹行任。以次進伏訖。上命書傳敎曰。以今東作伊始。課農正急。且當窮春接濟之時。牧民之官。不可一時擅離官次。向下特敎。三南守令中上京人。使卽下送矣。觀此嶺伯狀本。昌寧縣監鄭東驥。以催促下送爲請。此必尙不還官之致。令該曹査問。果不還官。當日內嚴飭下送。飭敎之後。至今在京之罪。不可仍而置之。待秋成。令該府拿問處之。以懲他守令。如已下去。亦令該曹。具由草記。上曰。決獄案中壬寅年條。已考出乎。仁浩曰。壬寅條方爲考出。而或有異於審理者。何以爲之乎。上曰。爲先抄出一通。可也。仍命書。尹序東李翼晉疏批訖。命退。諸臣以次退出。
정조 8년
行都承旨金夏材齋宿。行左承旨徐有防齋宿。右承旨金思穆齋宿。左副承旨安聖彬齋直。右副承旨趙興鎭齋宿。同副承旨洪仁浩齋直。注書二員未差。假注書申馥齋宿朴能源齋直。事變假注書張志默仕。
정조 8년
安聖彬啓曰。校理李祖承。以修撰成種仁疏。謂有情勢。陳疏徑出。原疏纔已退却矣。所當直捧禁推傳旨。而此與無端徑出有異。推考警責。仍卽牌招入直。何如。傳曰。允。
정조 8년
安聖彬啓曰。明日望拜禮時。闕字牌爐盒。當爲奉來。門路。以何處爲之乎。敢稟。傳曰。永肅門爲之。
정조 8년
安聖彬啓曰。明日望拜禮時。兩司侍臣無進參之員。除在外外。未肅拜呈告人員。竝卽牌招。以爲淸齋之地。何如。傳曰。允。
정조 8년
臺諫前望單子入之。掌令李頤祥。獻納金履鏞。持平申耆。正言成種仁落點。
정조 8년
安聖彬啓曰。明日望拜禮時。九卿當爲進參。而工曹判書具善復病不進。卽爲牌招。以爲淸齋之地。何如。傳曰。允。
정조 8년
傳于洪仁浩曰。左承旨入侍。
정조 8년
以校理李祖承。牌不進罷職傳旨。傳于安聖彬曰。只推。
정조 8년
吏曹口傳政事。以徐有隣爲右參贊。
정조 8년
以工曹判書具善復。再牌不進推考傳旨。傳于洪仁浩曰。本職則宜令一伸廉隅。許遞。待開門。政官牌招開政。
정조 8년
傳于洪仁浩曰。留院公事入之。
정조 8년
以全羅監司狀啓。慶基殿儀仗新備。惶恐俟勘事。傳于趙興鎭曰。傘繖之未及區別。無或爲怪。紅黃之色。又何誤錄登聞。卿則推考事。回諭。
정조 8년
以平安監司狀啓。交濟穀分給事。傳于趙興鎭曰。苟欲領往。受還日子。當與享日。不必相値。身爲守令。不體朝家爲民之至意。如是怠忽。萬萬駭然。昨日之罪未勘。今日之事又發。不可尋常處之。而此時守令遞易。亦屬切悶。永興府使具純。待畢賑。令該府拿問重勘。
정조 8년
以洪樂恒囚單子。傳于洪仁浩曰。分揀放送。
정조 8년
傳于金夏材曰。左副承旨入侍。
정조 8년
金夏材。以吏曹言啓曰。卽接通禮院牒報。則以爲明日皇壇望拜禮時。左右通禮。不可不備員。而右通禮金敍九。受由在外云。今姑改差。其代。口傳備擬以入之意。敢啓。傳曰。知道。
정조 8년
吏曹口傳政事。以金基正爲右通禮。
정조 8년
趙興鎭。以都摠府言啓曰。今日入直內三廳武兼禁軍及軍兵等。當爲中日習射。而皇壇望拜禮齋戒相値。不得爲之之意。敢啓。傳曰。知道。
정조 8년
趙興鎭。以備邊司言啓曰。因漢城府判尹金履素所啓。內外京倉儲置太。留庫中三千石。出給燻造契人。待秋還納事。批旨。有令廟堂問于該曹該廳。從長草記稟處之命矣。依下敎。問于戶惠堂。則以爲在前雖値歉荒之歲。本曹本廳。元無米太間改色分給之例。況今目下米儲。殆不成樣。依前例以太代米磨鍊給貢。則貢人所受之太。自當歸於燻契。雖以遺在言之。各倉所儲。僅當來頭支放之數。改色與否。非所可論云。貢米上下。以太代給。則貢人亦當隨其所受。次第散賣。多歸燻契。見今儲留之太。數旣不多。則不可因一時之民訴。則創出無前之別例。改色與貸下間。決難遽議。今姑置之。何如。傳曰。契人之失利。姑捨。是滲漉所及。京中士夫常賤下飯之需。亦皆聊賴於是。當此太種極貴之時。不可以膠守常例。更自本司爛商。從長稟處。可也。
정조 8년
洪仁浩。以右邊捕盜廳言啓曰。左邊巡廳管牌洪仁福。去夜四更量。驅率無賴輩咸泰成金昌起爲名人等。挾娼女肆然犯夜。而其所佩巡牌與其所着軍服。移佩換着於此兩漢等。而又況莫重祕密軍號。漏傳於此漢等處。犯夜肆行。被㹱於本廳巡邏校卒處。故聞極驚駭。管牌洪仁福。犯夜人良人咸泰成金昌起。娼女阿只連等。一倂捉入。究覈其巡牌移佩。軍服換着委折。則洪仁福所告內。巡牌則咸泰成佩之。軍服則金昌起服之。矣身。人皆知之。以管牌。故白衣行之。軍號則互相通知。以爲應答。欲免犯夜之計。果爲的實。事已至此。豈敢隱諱乎。箇箇直招矣。巡牌換佩。軍號漏通。前後未有。事之驚駭。孰大於此乎。一開此路。來弊無窮。洪仁福咸泰成金昌起阿只連等。竝移送秋曹。照律嚴勘。以懲日後之弊。何如。傳曰。允。倂嚴刑定配。該所巡將監軍之不爲請罪。難免失之太寬。問名拿問處之。令政院捧傳旨。可也。
정조 8년
刑曹啓目粘。罪人徐興大踼殺姜興相。鉤得實情是白如乎。旣承各出意見。論理覆奏之命。敢陳愚見。上裁。何如。判付啓。成獄之法。必須生者無辭。死者無冤。然後便可謂平允稱停。而此獄段。實因雖甚明白。干證終涉暗䵢。不宜硬定元犯。遽擬償命之律乙仍于。判堂雖已完決。特命亞三堂。更有意見。論理回啓者。槪出於廣詢而審決之意是如乎。亞堂則以屍親指中。其父未殞之前。不推興大無人作證之後。始稱遺言爲疑。三堂則以其子之負父歸家。旣自興大家後。而初不與之一言相詰。且其行兇器仗。無一拾納。叫嚷人聲。元不參聞爲疑。兩說各有的確之可據兺除良。朝家於此。又不無一二起疑之端。屍親渭聖初招。則以爲渠母言內。渠父被打於興大處是如爲旀。再招三招則以爲渠母言內。渠父往興大家。尙不歸來是如爲旀。四招則以爲渠母言內。渠父朝出不還。汝須推尋是如爲有則。前後所供。何如是節節徑庭是旀。始也泛稱被打於新村沙場。末乃反說以興大家後者。爾豈非矛盾處乎。大抵事理。無出常情之外。渭聖父興相。自有興大代差。渠本役之後。蓄憤茹怨。嘗著一興大於胸中是如可。値其泥醉之時。必欲甘心逞憾。勒索興大。竟不得撞面是隱則。酒旣不敵。忿又不勝。自顚自蹶。觸損於沙堆石角之間。而及其子渭聖之來。問被傷委折也。憤氣尙亘。宿醉未醒。而渠於昏昏夢囈之中。依俙作聲曰。興大殺我云爾者。似或無怪。況旀興相之年已過七十。毋論被觸被踢被打被毆被刺被酒。一有所傷。徑斃丁寧。不可與丁壯比而方之。且將文案。反復想像。酒所必多行客。船店亦有雇傭。似此膠擾之地。公行殺越之擧。而寧有無一人參看之理乎。昨因此獄。招問律官。推人觸石致死。出於無情。則以過失論。設使興大推擠興相。轉以至於觸崖良置。未必謂之有情。以此以彼。當用疑輕之律。罪人徐興大。減死定配爲良如敎。
정조 8년
刑曹啓目粘。罪人奴福乭。依前完決。加刑取招。何如。判付啓。此獄肯綮。專在被踢與不被踢。而反復文案。多有疑晦處。孔召史則只供折齒一款。而命云則以爲足踢胸膛云者。已極怪訝兺不喩。原犯上典是在。李寅慶招中。被死人老味。來見於渠家。過數日殞命是如爲有則。年迫七十被打垂死者。何以自力往來是旀。況幾戶江村。時非昏夜。則無一人參證。無一人援引。又自覆檢。至更査推覈究辨。不出被告發告之兩箇漢。只憑發告者之言。勒加元犯。安有如許獄體。律文有思慮所不到。以至夫殺人者死罪收贖之例。此或爲旁照之一端。大抵元犯。本是班家頑奴。而與尋常偏戶之氓有異。渠以藉勢行惡之蹤。犯此乘憤下手之變乙仍于。前下判付。更令訊推。期於從速輸款。蓋欲扶抑於强弱之際。難愼於殺活之間也是置。申閱各人供招。參考卿等意見。朝家於此。有覽得者。屬之疑輕。不至爲失刑。仍令瘦斃。反乖於愼獄。罪人奴福乭。加刑遠地。仍本役爲奴。定配所押送後草記。仍傳曰。加刑發配罪人。無故日卽爲開坐擧行。準三次之類。待拷訊限日滿擧行。或有瘐病者。或有癃衰者。不必準限如式加刑。此則卿等觀勢爲之。
정조 8년
正言李錫夏疏曰。伏以。臣之難冒之義。日前避辭。略已仰暴。伊後違逋。諒非獲已。聖度寬大。尙靳例勘。罪戾徒積。惶霣冞深。及夫堂疏之出。而顧臣處義。尤甚難安。臣之向日請急之由。旣已悉陳於對章與避啓。則儒臣之前後一辭。勒成罪名。必以規官邪重公議等語。齗齗說去者。誠莫曉其出於何意也。至若豈與之爭辨云云。不過掇臣之言。以爲必勝之計。臣何足多辨也。雖然在臣自處之道。又是難進之一端。卽因望拜隔日。召牌復臨。而自顧情踪。無路趨承。玆敢不避瀆擾。仰陳危懇。伏乞聖慈。亟削臣職。以安私分。仍治臣罪。以肅朝綱焉。臣旣不以見職自居。不宜贅陳他說。而憂愛之忱。固人彝之同得。尸素之愧。在臣身而尤切。竊附獻芹之誠。冀禆擇蕘之念。惟聖明垂察焉。臣竊伏惟我殿下以神聖之姿。懋憂勤之治。一念靡懈。八載于玆。宜其庶續咸熙。洪化賁若。而奈之何一年二年。治不傒志。國事都歸於叢脞。朝象漸底於泮奐。如病沈痼。莫可捄藥。以殿下之英明。必有所照燭於此。而惕然反省。穆然深思。思有以奮發睿志。圖新庶政。而苟求其要。莫切於端本出治四箇字。臣請不揆僭妄。敢以今日爲弊之大者而陳之。殿下之意。每在於整肅綱紀而恬嬉轉甚。振刷無期。內而廟堂各司。外而方伯州府。都不過唯諾供奉之歸。此莫非今日群下偸惰委靡之罪。而董飭之敎。或欠於持重。則殿下之於整肅綱紀。抑不可謂得其要也。殿下之心。常切於開廣言路。而謇諤無人。喑啞成習。上自衮職闕遺。下至時政得失。寂不聞繩糾爭抗之論。此莫非如臣輩巽軟疲懦之罪。而採施之美。或遜於求助。則殿下之於開廣言路。抑不可謂盡其道也。正俗之道。莫先於公是非。而趨向異路。言議多岐。愛之。則不知其惡。惡之。則不知其美。姸媸相混。眞僞莫辨。此實由於世級漸降。私意橫流。而若其旌別之典。殿下之所當痛正者也。礪世之具。莫尙於張廉恥。而恬靜無聞。囂競成風。得之。則不知有國。失之。則不知有身。關節肆行。邪逕多端。此實由於人心不古。名節都喪。而若其激揚之道。殿下之所當明施者也。夫上好而下甚。源淸而流潔。理之必然。今以數者之弊。欲求一變之效。亦惟在於殿下一轉移間耳。伏願深留睿念焉。銓注卽朝家需才之階。而我朝取人之法。其路甚狹。冠冕之家。毋論望實之如何。而歷遍淸要。寒微之族。雖有抱負之超凡。而未免坎坷。其視量能授官之義。立賢無方之道。固已乖矣。而若夫疏滯之政。尤是當今之急務。蓋其地閥才華。優於淸銜。而潛郞末班。至白首而潦倒者有之。才諝幹局。宜畀牧守。而草野荒陬。抱紅牌而窮餓者有之。疎通之敎屢下。而淹滯之歎猶前。其於一視之意。得無向隅之嘆乎。請令銓曹。廣加搜訪。隨卽錄用。以爲恢公振滯之道焉。至於生民休戚。專係守令。雖在常時。固難其人。況値荐歉。尤宜另擇。臣伏覩近日。守令有窠。輒下擇差之敎。有以知我聖上軫念殘民。愼揀良能之意。而銓曹所以擧行者。每當其人之注擬。多視曾經之考續。此似爲選擇之道。而第念守宰褒貶之目。或不無一時之幸不幸。則該曹之視此排擬。未必爲十分詳愼之道也。請令該曹。凡於差遣之際。惟才是視。勿爲循襲此例焉。科擧。卽士子進身之路。而挽近以來。士趨不古。文風漸衰。平居無講讀之業。臨科懋躁競之風。作文則不爲思索。多用虛套。納券則不避蹂躙。互相爭先。該異之事。不一而足。如此而何可望扶植元氣。拔擢人才之休也。顧今大比尙遠。及此無事之時。不可無商定矯革之道。而矯革之道。恐無如先講後製之法。此法一定。士子之赴試者。庶有肄業之效。自絶希倖之心。而方可爲嚴科場正士習之道矣。請下詢大臣春曹而處之。顧臣諸條所陳。雖不過常談。而亶出平日愚愛之悃。惟聖明勿以人微而廢其言焉。答曰。省疏具悉。整肅紀綱。開廣言路。卽正俗礪世之大頭臚處。爾能敷陳此四目之要旨。爾之進言之誠。予庸嘉之。又以振淹滯。擇守令。嚴科場。正士習附陳之。此可謂時務中最緊切。予當留意。至於先講後製事。非不欲更詢大臣禮堂。曩者收議。尙未批下。蓋以不揀主司。先更規制。慮或歸於徒法而不能自行。爾其勿辭。從速察職。
정조 8년
甲辰三月十八日辰時。上御三善齋。左副承旨入侍時。左副承旨安聖彬。假注書朴能源。記注官金健修金鳳顯。以次進伏訖。上曰。同副承旨入侍。出榻敎洪仁浩進伏。上曰。決獄案所抄謄。幾何。仁浩對曰。今方抄出始謄矣。上曰。善爲抄寫。可也。上曰。上注書入侍。申馥進伏。上命判付紙持入。馥承命捧入。仍命退。諸臣以次退出。
정조 8년
甲辰三月十八日申時。上御三善齋。都承旨入侍時。行都承旨金夏材。假注書申馥。編修官吳錫齡。記注官金鳳顯。以次進伏訖。上曰。同副承旨入侍。洪仁浩進伏。上命夏材書傳敎曰。昨今年都民。積困於歉荒矣。自冬徂春。賴以全活者。惟在發賣一路。而旣不能戶給人足。則尙可曰盡父母之責乎。環海以東。均吾赤子。何嘗有小大遐邇之別。而念玆京城。卽四方根本之地。而戶凡四萬有餘。人爲二十萬。而旣無土地之可以業農。又無糶糴之可以聊生。飢饉荐臻。契活轉乏。彼料祿綺䊵之家。猶且云急。況下於此者乎。聞今市直。式日飛騰。而加之春煦。且添閏月。若使發賣之穀。按故例。但止於四巡。都下望哺之民。能無抑欝之情乎否。予於六道民事。左右酬接。日夕焦勞。以若錢若穀。陸續辦劃。反於都下。其惠也或有不及外邑之慮。或有不及初春之歎焉。豈但本末之倒置。惟玆辛勤煦濡之都民。幾何不至於損瘠。其令有司。第五巡發賣。特爲加給。加給發賣。則白給不宜異同。亦許加給。向聞賑堂言。四巡米。將以田米磨鍊云。似非新運之西穀。穀品必不如昨年。然小米一巡。旣係不易之事目。有難遽令變改。而苟欲酌量闊狹。豈無益下之方。小米分給巡。比原減價。更爲加數減價。以助一分民力。因此又思之。都民錢荒之弊。去而益甚。聞諸諸臣筵奏。民情槪可知耳。三昨賓筵之特敎來會。將欲講究裕民財之策。而近來事。最是姑息爲病。萬一任他。難期出場。向來限十萬數貿銅之命。亦出爲民行貨之至意。而無異酌水車薪。窮卷借貸之資。列肆貿遷之需。想艱窘一如前矣。又際此時。收發賣之價。有入而無出。無幾近於割肉充腹。泉府之流通。責在朝廷。目見民産之遑急。錢荒甚於穀荒。不思所以矯救散布。予爲民父母。於予心安乎。否乎。予已先決于中。積蓄之多寡。規例之有無。不須諮詢。所可講定者。卽節目間事。錢則用何處。錢數則準幾許數。何以則有流行之效。何以則有沾漑之益也。將以利民。何論取息。頒俵之所以嚴防侵漁。條例之可以通行營衙。廟堂爛加商確以聞。以此傳敎。自政院。分付京兆。曉諭坊曲。俾我都民恃而爲安。各奠厥居。仍命退。諸臣以次退出
정조 8년
甲辰三月十八日酉時。上御三善齋。右承旨入侍時。右承旨金思穆。假注書朴能源。記注官金鳳顯。記事官尹行任。以次進伏訖。上命書傳敎曰。行禮在明。淸齋又在今夜。兩司諸臣中。無端違牌。此何道理。今日無端違牌諸臺。竝遞差。前望單子入之。待下批牌招淸齋。以兼工曹判書具善復牌不進推考傳旨。命書傳敎曰。向來堂疏所論。不過譴罷。無論言之是非。不必以此過引。況昨已承批。則今日淸齋牌招。又事違召。資秩雖高。將臣體例。又不當若此。兼工曹判書具善復。從重推考。更卽牌招。上曰。同副承旨入侍。洪仁浩進伏。上命書傳敎曰。觀此完伯狀聞。樂安郡民家燒燼。至於百餘戶之多。一名人物之致死。極其慘然。況當歉歲接濟之策。尤覺關心。元恤典外。依他道近例。令本道拔例題給。仍令嚴飭地方官。斫材結構。俾卽安接。毋或有一夫一婦之失所。擧行勤慢。從當另行按廉。於繡衣下去時。竝以此意。自廟堂嚴飭。又命書傳敎曰。明日行禮。九卿不可不備員。在外參贊許遞。令該曹口傳備擬。待下批牌招淸齋。上曰。明日出宮門路。以協陽門爲之。出榻敎仍命退。諸臣以次退出。
정조 8년
行都承旨金夏材坐。行左承旨徐有防內閣直。右承旨金思穆坐。左副承旨安聖彬坐。右副承旨趙興鎭坐直。同副承旨洪仁浩坐直。注書二員未差。假注書申馥仕朴能源仕直。事變假注書張志默仕。
정조 8년
大駕詣皇壇。望拜入幕次後。奎章閣政院玉堂藥房口傳問安。答曰。知道。望拜禮罷後。奎章閣政院玉堂藥房口傳問安。答曰。知道。還內後。奎章閣政院玉堂藥房口傳問安。答曰。知道。
정조 8년
傳于金夏材曰。右承旨入侍。
정조 8년
趙興鎭啓曰。明日次對。諫院無進參之員。未肅拜呈告人員。竝待開門牌招。何如。傳曰。允。
정조 8년
金夏材。以吏批言啓曰。新除授工曹判書安𠍱。資級乃是輔國。依例兼判書下批之意。敢啓。傳曰。知道。
정조 8년
有政。吏批。判書鄭尙淳受由。參判未差。參議金憙進。同副承旨洪仁浩進。啓曰。判書鄭尙淳受由。參判未差。小臣獨政未安。何以爲之。敢稟。傳曰。只出緊任。以蔡弘履爲大司憲。宋銓爲掌令。趙濟魯爲副校理。朴廣源爲修撰。徐瀅修爲副修撰。安𠍱爲工曹判書。
정조 8년
兵批。判書李𡊠進。參判鄭昌順病。參議李養鼎受由在外。參知李文源入直進。啓曰。白翎僉使。今當差出。而擬望之人乏少。未準朔禁軍將。竝擬。何如。傳曰。允。以李柱國爲知事。吳載純爲同知。申益彬爲副摠管。田見龍爲五衛將。柳增萬爲訓鍊僉正。鄭萬始爲文兼。元綮鎭爲白翎僉使。李萬益爲魚游澗僉使。池一淸爲大峴別將。護軍單李鼎炳安鼎大。
정조 8년
傳于洪仁浩曰。坐直承旨入侍。
정조 8년
以獻納金履鏞。牌不進罷職傳旨。傳于金思穆曰。只推。
정조 8년
以開城留守農形狀啓。傳于洪仁浩曰。觀此農形登聞措語。莫曰數行。善能形容。文亦善作。近日諸道狀本之最。後必如是爲之。以紓宵旰之念事。回諭。
정조 8년
趙興鎭。以備邊司言啓曰。京倉太三千石出給燻造契人事。置之草記批旨內。契人失利。姑舍是。㵕漉所及。京中士夫常賤下飯之需。亦皆聊賴於是。當此太種極貴之時。不可以膠守常例。更自本司爛商。從長稟處。可也事。命下矣。昨因事例之無前。太儲之不足。不得已有所防啓。今此批旨。丁寧懇惻。軫恤之念。遍及於大小民人。至以不可膠守常例爲敎。其在對揚之道。宜卽拮据區劃。而戶惠廳太條之僅充。來頭支用。實狀卽然。準數上下。其勢末由。戶曹太五百石。惠廳太五百石。合一千石。某條推移出給燻造契人。待秋以本色還納之意。分付。何如。傳曰。然則依此數先等出給。可也。
정조 8년
刑曹啓目粘。靈巖郡殺獄罪人金之迫金等。各別嚴刑。期於得情。何如。判付啓。靈巖郡殺獄罪人金之迫金獄事段。實因也。傷處也。十分明白。一無疑晦兺不喩。考諸屍帳。則胸膛是要害處矣。參以檢狀。則中汗是癃老漢矣。之迫金甫音金等兄第兩人。俱以壯丁猛拳。或毆打。或捽曳。則如是之際。癃老之漢。觸傷要害。轉而至於致斃之境。自是固然之事。況旀彼此之起鬧。在於纔過洞會。老少竝醉。而且當極熱之時。彼年迫七十者。被酒被打。則拖至十日而致斃。雖謂之手勢之不猛毒。可也。此固起疑之一端。推官結語中伊日景色。都是酒場云云。眞是實際語也。以酒論此獄。此獄過誤殺傷之律。殆若準備。付之惟輕。不害爲審克之科。之迫金。加刑減死定配爲旀。南平縣殺獄罪人諸烏林金獄事段。傷處則遍身元無完膚。看證則四隣皆云參聞。實因之分明。從可知已。況旀艮音金泥醉。烏林金不醉。渠以不醉之故。打泥醉之漢。其下手則至兇。其用意則。切慘。雖欲求生於必死。可謂末如之何兺不喩。似此死囚。如獲傅生是隱則。無以慰死者之冤。反有乖於欽恤之政。依回啓施行爲旀。羅州牧殺獄罪人朴乻朴獄事段。大凡殺獄之斷定。實因爲主。傷處次之。看證又次之。細考文案。無論踼與打。無非實因之左契。又如傷處。不但以狼藉言。混身上下。殆無完膚。若非要害卽死之處。皆是虛怯至緊之界。看證之招。亦言其分明目擊。有一於此。不當輕議傅生。況求諸三條斷例。無不鑿鑿中窾者乎。然於此獄。不無一分合商量者。正犯乻朴之於致死人汝松。本有切己之積怨是如乎。材木偸去云云。旣發於汝松之口。渠妻之飮毒。專由於茹憤而自決。則爲乻朴者。旣冒盗竊之陋名。又有妻死之隱痛。必欲甘心逞憾於汝松。推以常情。不是異事兺不喩。汝松縳打之時。乻朴之兄太春思白等。皆袖而傍觀。則安知無平日激動之擧乎。雖以向後挽解一事。爲發明之計。而初旣不能禁止於未縳來之際。其矣兄第三人。雖謂之同一心腸。無所不可。且以審讞獄之義言之。渠妻與渠。俱因汝松而竝斃。是奚異於一獄兩犯。大抵殺獄或有法外原情之道。卽乻朴事近之。特寘次律。俾保一縷。似不至於大段失刑。乻朴。身。嚴刑一次。減死定配。爲獄案之一字一句。實係人命之惟生惟死。另當審愼。無至疎漏是去乙。乻朴妻飮毒之說。但見於推覈官結辭。而元啓本初覆檢案。一不槪錄。雖欲諉諸謄啓時刪節。此亦有不然者。繁冗之言。固可刪汰。肯綮之事。豈或節該。該道事大是不察參覈是在。全州前判官李素。古阜郡守沈鍷。金溝縣令沈公藝。任實前縣監鄭昌期等。一竝緘辭。從重推考。監司趙時偉推考。本曹覆啓。不言此一段。前後判堂。亦爲推考爲旀。同牧殺獄罪人奴吹三獄事段。傷損無餘地。致命在當日。吹三之爲元犯。毫無起疑之端兺除良。渠妻金女與致死人春成行淫之跡。眞有是也。此或爲參恕處。而奸贓未捉於奸所。證言未必是公言。況於金女之供以接膝握手之事。脫裳對飯之狀。一一發明。言有條理。且其行兇之跡極。甚獰慘。想像鬪鬨時光景。怒拳憤踢之當下便斃。不待詞案而如在目中。以此以彼。減死非可論。而本曹覆啓中所論列。亦不可謂無據。況引受敎內句語附陳之。則豈可膠守常法。不念闊狹之方乎。吹三乙良。嚴刑三次。減死定配爲有矣。待栲訊限日滿。次次加刑。待準次發配爲旀。吹三妻金召史段。寧冒行奸之惡名。圖救渠夫之死罪。而了無是意。反欲作證。情狀則痛駭。倫理則滅絶。嚴刑一次。以爲懲礪之地事。分付爲旀。光州牧殺獄罪人孫啓權獄事段。旣已物故。勿論爲旀。同牧殺獄罪人林春發獄事段。分明是春發之手犯。渠亦不能發明。初覆檢驗時。隨問承款。此特未正刑之死囚是隱乃但念殺獄體段。至重且嚴。一或未備。不可硬定。以言乎看證。則三人中具義大。卽致死人重大之女壻。而其餘二人。皆是與義大同事之人也。言之如出一口。未足謂之公證。此一可疑也。以言乎傷處。則要害分界。只是左肋一庫。長不過寸餘。而外此最緊重處。卽腎囊兩間。皮磨二庫。長廣但止分寸兺除良。初覆檢驗。或云柔軟。或云微硬。此二可疑也。以言乎實因。則多端疑晦。又有甚於上項二條是如乎。檢官結辭曰。摘奸時畓內禾莖。有蹂躙之跡是如有則。安知非當觸於不知不覺乎。此三可疑也。況時値六月。天氣極熱。彼顚此仆或轉。當其時也。未知畢竟之孰死孰生。生固幸耳。死特不幸。執此獄而斷之者。又不可不三致意於邂逅二字。然則春發之傅生。儘合平允之體。春發參酌定配爲旀。寶城郡殺獄罪人鄭召史獄事段。渠以女人。毆打女人。至於致命。下手之殘酷。設心之妖毒。近來獄案之所未見。孝良旣非血讐。又是孤蹤。則因一微事。必欲戕害。此而不卽償命。其非所以重殺獄之道。依回啓施行爲旀。海南縣殺獄罪人鄭卜男獄事段。殺獄從古何限。而豈有如此之至㦫毒至兇獰之變乎。狹斜相逢。始旣起鬧毆踢。庭宇追鬨。旋又乘憤。縳打而受傷。俱係要害。致命卽在頃刻。於是乎欲掩自己殺越之跡。粧出屍帳匝周之痕。究厥情狀。已極巧惡是去乙。暗借船隻。先尋逃躱之跡。陰嗾雇奴。將謀投尸之擧是如可。及其往也。水落而潮退。則陰瘞沙泥之中。竟底綻露之境。渠之設計。可謂極巧且密。而天理之孔昭。此可見矣。況旀貴三。渠之近親也。至有藁縛下手之供。得伊。渠之傭人也。直陳皮繂縊頸之招。以至渠母李召史之爲子至情。猶云覆檢時。無自縊傷痕。事在暮夜。矣子粧撰是如爲有則。以母證子。朝家雖不以此爲斷獄之案。貴三得伊之前後招供。掩不得奸狀。詞證一款。初非可疑是旀。胸膛脊背之血癊堅硬。圍圓分寸之長廣闊大。極其狽藉。亦甚分明。而又況項上白色。一與無冤錄死後假縊。毫無差爽。則實因一款。尤無可論。三尺至嚴。一律難貰。此而不施典刑。其可曰國有法乎。卜男。身乙良。依前訊推。期於輸款爲旀。因今番獄案判決。有申飭者。先朝戊寅受敎。以一房同食。何異奸所爲敎。又於癸巳受敎。以無異奸所者。勿爲完決。狀聞後擧行爲敎。仍命京外奉承傳遵行。而近來諸道獄案。此等獄事。初無狀聞稟處之事。自本曹別關行會諸道。諸如此類。無論已完決未完決。竝卽槪錄原文案狀聞事。分付爲良如敎。
정조 8년
甲辰三月十九日卯時。上詣皇壇。望拜禮入侍時。行都承旨金夏材。行左承旨徐有防。右承旨金思穆。左副承旨安聖彬。右副承旨趙興鎭。同副承旨洪仁浩。假注書申馥朴能源。記注官金健修金鳳顯。以次侍立。上具翼善冠衮龍袍。乘輿出協陽門。大臣九卿及侍臣。皇朝人子孫。忠臣子孫。俱以黑團領就外位。上仍詣望拜位。行四拜禮訖。詣幕次。下敎曰。皇朝人子孫。次次進前。奏職姓名。可也。行副護軍田見龍等。以次進奏訖。退。洪樂性進前曰。日氣不調。聖體。若何。上曰。一樣矣。上回駕。至靑陽門外。下敎曰。忠臣子孫。俄者。何不入侍乎。興鎭出問。回奏曰。未及聞下敎。故不得入侍矣。上仍還內。諸臣以次退出。